ไทยพาณิชย์บริการโอนเงินผ่านเอทีเอ็มไปพม่า
ไทยพาณิชย์ ร่วมมือกับธนาคารคันบาวซาของพม่า ให้บริการโอนเงินไปพม่า ผ่านตู้เอทีเอ็มไทยพาณิชย์ทั่วประเทศ
26 เม.ย. 2556

ไทยพาณิชย์ ร่วมมือกับธนาคารคันบาวซาของพม่า ให้บริการโอนเงินไปพม่า ผ่านตู้เอทีเอ็มไทยพาณิชย์ทั่วประเทศ
นายไตรรงค์ บุตรากาศ ผู้ช่วยผู้จัดการใหญ่สาย GTS ธนาคารไทยพาณิชย์ เปิดเผยว่า ธนาคารได้ร่วมมือกับธนาคารคันบาวซา ซึ่งเป็นธนาคารเอกชนที่มีฐานเงินฝากใหญ่ที่สุดประเทศพม่า ให้บริการโอนเงินไปพม่าผ่านตู้เอทีเอ็มจำนวน 8,700 ตู้ของธนาคาร เพื่อเจาะกลุ่มลูกค้าแรงงานพม่าที่เข้ามาทำงานในประเทศไทยซึ่งปัจจุบันมีอยู่กว่า 1.34 ล้านคนให้สามารถโอนเงินกลับประเทศได้สะดวก รวดเร็วและปลอดภัย
นายไตรรงค์ กล่าวว่า แรงงานพม่าที่ต้องการใช้บริการนี้จะต้องมีบัญชีและทำบัตรเอทีเอ็มกับธนาคารหรือหากมีอยู่แล้วก็สามารถนำเอกสารแสดงตน หนังสือรับรองรายได้พร้อมสมุดคู่ฝากไปสมัครรับบริการได้ที่สาขาทั่วประเทศ โดยธนาคารจะเปิดให้โอนเงินได้วันละไม่เกิน 1 แสนบาทสำหรับบัตรเอทีเอ็มและวันละไม่เกิน 2 แสนบาทสำหรับบัตรเดบิต 
ทั้งนี้ หากลูกค้าทำธุรกรรมโอนเงินก่อนเวลา 12.00 น. ผู้รับปลายทางจะได้รับเงินภายในวันเดียวกัน แต่หากลูกค้าทำการโอนเงินหลัง 12.00 น. ผู้รับเงินจะได้รับเงินภายในวันถัดไปและในกรณีที่ผู้รับไม่มีบัญชีกับธนาคารคันบาวซา หากธนาคารติดต่อไปต้นทางแล้วยังไม่มีใครมารับภายใน 7 วัน ระบบจะคืนเงินกลับมายังต้นทาง โดยคิดค่าธรรมเนียมในอัตราเดียวที่ 200 บาทต่อครั้ง  
“ปัจจุบันธนาคารมีฐานลูกค้าชาวพม่าอยู่แล้วประมาณ 4 หมื่นบัญชี ซึ่งคาดว่าบริการนี้จะทำให้ฐานลูกค้าเพิ่มขึ้นเป็น 1 แสนบัญชีภายในสิ้นปีนี้ ขณะที่ปริมาณธุรกรรมน่าจะเพิ่มขึ้นจาก 2-3 หมื่นรายการต่อเดือน เป็น 1 แสนรายการต่อเดือนหรือคิดเป็นมูลค่าประมาณ 100 ล้านบาทภายใน 2 ปี  ” นายไตรรงค์ กล่าว
นายเนียว มินท์ กรรมการผู้จัดการ ธนาคารคันบาวซา กล่าวว่า บริการใหม่นี้ช่วยอำนวยความสะดวกและลดค่าใช้จ่ายของชาวพม่าในการโอนเงินรายได้กลับไปยังครอบครัว จากที่ก่อนหน้านี้แรงงานมักจะใช้บริการนอกระบบที่เรียกว่า โพยก๊วน ซึ่งมีค่าใช้จ่ายตั้งแต่ 400-1,000 บาทต่อครั้ง สูงกว่าราคาที่ใช้เป็นราคามาตรฐาน ทั้งยังมีความเสี่ยงต่อการสูญหาย 
“ผู้โอนเงินจะได้รับความสะดวกจากภาษาพม่าในตู้เอทีเอ็มของไทยพาณิชย์และยังได้หลักฐานในการโอนเงิน โดยเสียค่าธรรมเนียมที่เป็นมาตรฐาน ขณะที่ผู้รับเงินได้รับความสะดวกมากยิ่งขึ้นจากธนาคารคันบาวซาซึ่งมีสาขาอยู่ 103 แห่งทั่วประเทศพม่า” นายเนียว มินท์ กล่าว